text:
Фото:
«Башспирт» – «Продэкспо-2010» күргәҙмәһе призеры
Фото:
«Башспирт» республикала етештерелгән продукцияның юғары сифатлы булыуын тағы бер тапҡыр иҫбатланы. Мәскәүҙә үткән XVII Халыҡ-ара «Продэкспо-2010» аҙыҡ-түлек, эсемлек һәм уларҙы етештереүгә сеймал күргәҙмәһендә предприятие продукцияһы бер юлы бер нисә юғары наградаға лайыҡ булды. Күргәҙмәлә Гран-при Стәрлетамаҡ спирт-араҡы комбинатында етештерелгән «Платиновая Star» араҡыһына берелде. Ошо уҡ предприятиеның «Ағиҙел» бальзамы “Продэкспо” йондоҙон” алды. Күргәҙмәнең алтын миҙалын Бөрө комбинатының «Петровский Сенат» араҡыһы яуланы. Көмөш миҙалдарҙы «Төньяҡ Амурҙары» бальзамы (Өфө САК) һәм «Аҡ сәй» араҡыһы (Стәрлетамаҡ САК) алды. “Башспирт”тың йәнә биш төр продукцияһы абруйлы халыҡ-ара күргәҙмәнең дипломдары менән бүләкләнде.
«Продэкспо-2010» күргәҙмәһендә 57 илдән 1800 фирма ҡатнашты. «Продэкспо» – аҙыҡ-түлек индустрияһы өлкәһендәге төп ваҡиғаларҙың береһе. Йыл һайын халыҡ-ара күргәҙмә Рәсәйҙең аҙыҡ-түлек баҙары потенциалының ҙур булыуын һәм сит ил компанияларының да, үҙебеҙҙең етештереүселәрҙең дә уға ҡарата ҡыҙыҡһыныуы кәмемәүен күрһәтә.
Күргәҙмәнең абруйлыларҙан булыуын донъяға билдәле лидерҙарҙың, алдынғы Рәсәй компанияларының ҡатнашыуы ла раҫлай. “Продекспо-2010”да 28 илдән экспонент дәүләт кимәлендә ҡатнашты. Австралия, Австрия, Аргентина, Бразилия, Венгрия, Германия, Греция, Дания, Һиндостан, Иран, Испания, Италия, Канада, Ҡытай халыҡ республикаһы, Латвия, Литва, Мексика, Молдова, Перу, Польша, Сербия, АҠШ, Таиланд, Уругвай, Франция, Хорватия, Шри-Ланка, Эстония фирмалары милли һәм коллектив стендтар әҙерләгәйне.
«Продэкспо» күргәҙмәһендә алкоголь эсемлектәре салоны Рәсәйҙәге алкоголь продукцияһының иң эре экспозицияһы иҫәпләнә. Йыл һайын унда был тармаҡтың иң алдынғы компаниялары ҡатнаша. Башҡортостан республикаһының был күргәҙмәлә ҡатнашыуы тураһында тулыраҡ мәғлүмәтте «Башинформ» агентлығының киләһе хәбәрҙәрендә танышырһығыҙ.


c: text/html

text:
Өфөлә Башҡортостандың халыҡ яҙыусыһы Зәйнәб Биишеваға һәйкәл ҡуйылды Фото: Тельман Әминев
Өфөлә Башҡортостандың халыҡ яҙыусыһы Зәйнәб Биишеваға һәйкәл ҡуйылды
Өфөлә Башҡортостандың халыҡ яҙыусыһы Зәйнәб Биишеваға һәйкәл ҡуйылды Фото: Тельман Әминев
ӨФӨ, 2016 йыл, 5 октябрь. /«Башинформ» мәғлүмәт агентлығы, Ләйлә Аралбаева/.
Өфөлә Башҡортостандың халыҡ яҙыусыһы Зәйнәб Биишеваның һәйкәлен асыу тантанаһы була. Сара 14 октябргә билдәләнгән. Унда яҙыусының хеҙмәттәштәре, туғандары һәм яҡындары, Мәскәүҙә йәшәгән улы Тельман Әминев ҡатнаша.
Бейеклеге өс метрға яҡын бронза һындың скульпторы — Владимир Дворник. Һәйкәл яҙыусының исемен йөрөткән «Китап» нәшриәте һәм Өфө һөнәрҙәр һәм сервис колледжы эргәһендә урынлашҡан.
«Һәйкәлдең һөнәрҙәр колледжы алдында ҡуйылыуы ҙур мәғәнәгә эйә, — тип билдәләне Башҡортостандың халыҡ шағиры Ҡәҙим Аралбай. — Зәйнәб Абдулла ҡыҙының «Һөнәрсе һәм өйрәнсек» тигән әҫәре бар».
Әле һәйкәл янындағы биләмәне төҙөкләндереү буйынса эштәр бара. Был урында эскәмйә һәм фонарҙар ҡуйыла, газондар төҙөлә. Сквер Зәйнәб Биишева исемен йөрөтә.
Зәйнәб Абдулла ҡыҙы Биишева — Башҡортостандың халыҡ яҙыусыһы, прозаик, шағирә, драматург, тәржемәсе, Салауат Юлаев исемендәге дәүләт премияһы лауреаты.

robotstxt: allowed

filter: keep


text:
«Йәшлек шоу»-2015» йәштәр фестивале еңеүселәрҙе билдәләне
ӨФӨ, 2015 йыл, 30 ноябрь. /«Башинформ» мәғлүмәт агентлығы, Ләйлә Аралбаева/.
«Йәшлек шоу» республика йәштәр фестиваленең Гран-приһын Учалы районынан Сәмиғулла Лоҡманов яуланы. Беренсе урынға Мәскәүҙән Эдуард Ғәббәсов лайыҡ булды. Икенселә — Дәүләкән районынан Айгөл Муллагилдина, өсөнсөлә — Стәрлетамаҡтан Гөлназ Йосопова.
«Иң яҡшы текст авторы» номинацияһында Гөлнур Ҡыуатова еңеп сыҡты, Илгиз Абдрахманов «Йыл йырсыһы» исемен алды. «Йыл асышы» — Илнур Рамазанов, «Йыл аранжировкалаусыһы» — Айҙар Хәмзин. Силәбелә ойошторолған Башҡорт Party «Йыл проекты» тип танылды, «Виртуаль йондоҙ» исемен Милена Зарипова яуланы. «Йыл клибы» — Е7Е-media студияһының медиапродукты, «Йыл йыры» — Ринат Ниғмәтуллиндың «Аяҡ аҫтында» композицияһы.
Фестивалдең гала-концерты «Башҡортостан» дәүләт концерт залында үтте. Кисәне ике пар: Башҡорт драма театрының билдәле актеры Хөрмәтулла Үтәшев менән популяр башҡарыусы RNT Ринат Ниғмәтуллин, Башҡорт драма театры актрисаһы Римма Ҡаһарманова менән Башҡортостан юлдаш телеканалы хәбәрсеһе Азат Ғәлиуллин алып барҙы. Жюри составында композитор Урал Иҙелбаев, ҡурайсы Роберт Юлдашев, шағир һәм әҙәби тәнҡитсе, «Башҡортостан» гәзитенең баш мөхәррире Азамат Юлдашбаев, продюсер, «Башҡортостан» ДТРК-һы директоры урынбаҫары Айрат Мусин, продюсер һәм композитор Риф Арыҫланов, йырсы Радик Юлъяҡшин, «Бүреләр» төркөмө лидеры Илшат Абдуллин, «Электролайн» асыҡ акционерҙар йәмғиәтенең генераль директоры урынбаҫары Айгуль Хужина эшләне.


text:
2012 йылда XV «Рәсәйҙең иң яҡшы 100 тауары» бөтә Рәсәй конкурсы үткәреләсәк
2012 йылда XV «Рәсәйҙең иң яҡшы 100 тауары» бөтә Рәсәй программаһы-конкурсы үтәсәк. «Башҡортостандың иң яҡшы тауарҙары» республика конкурсы уның төбәк этабы иҫәпләнә. БР Хөкүмәтенең 2000 йылдың 24 ноябрендәге бойороғона һәм «Башҡортостан Республикаһындағы тауар һәм хеҙмәттәрҙең сифаты һәм хәүефһеҙлеге» программаһына ярашлы ул йыл һайын ойошторола.
Ойоштороусыларҙың хәбәр итеүенсә, программаның 15 йыллығына юбилей итеп ҡарайҙар, шуға күрә киләһе йылдағы конкурста сәнәғәт, хеҙмәттәр өлкәһенән алып бәләкәй эшҡыуарлыҡ предприятиеларына, халыҡ кәсептәренә тиклем Башҡортостан иҡтисадының бөтә тармағы ла лайыҡлы күрһәтелергә тейеш.
Заявкалар һәм документтар ойоштороу комитетына һәм «Башҡортостандағы Стандартлаштырыу, метрология һәм һынау үҙәге» дәүләт учреждениеһына 2012 йылдың 1 апреленә тиклем тапшырылырға тейеш.


text:
Фото:
Башҡортостан урмандары янғындан ҡотҡарылды
Фото:
Бөгөн Башҡортостанда яныусы урмандар юҡ. Бында республиканың бөтә территорияһы буйлап үткән ямғырҙар ҙур роль уйнаны.
БР Урман хужалығы министрлығының матбуғат секретары Айбулат Ғәйнуллин «Башинформ» агентлығы хәбәрсеһенә кәрәк була ҡалһа утҡа ҡаршы көрәшкә тармаҡтың 400 хеҙмәткәре сығырға әҙер булыуы хаҡында һөйләне. Уларҙың бер өлөшө янғынды һүндереүгә йәлеп ителде. Көн һайын осоштар яһау һәм патруллек итеү ҙә төбәктә урман янғындары хәлендә ыңғай сағылды.
— Республика урмандарында янғын сығыуҙар туҡтатылыуға ҡарамаҫтан, контролде йомшартырға ярамай, — ти Айбулат Ғәйнуллин. – Йәй тамамлана, ләкин алда яңы проблемалар тора – көҙгө янғындар. Уңыш йыйыу менән бәйле ауыл хужалығында үрттәр башланыуы ихтимал. Хәҙер беҙ ауыл хужалығы эштәре менән бәйле янғындарға юл ҡуймау буйынса бөтә кәрәкле сараларҙы күрәбеҙ.
Янғын хәүефлелеге миҙгеле башланыу менән Башҡортостан урмандарында 540 янғын сығыуы теркәлде. Ут солғап алған дөйөм майҙан 10800 гектар тәшкил итте.


text:
2012 йылда Башҡортостанда алмас табыу өсөн тикшеренеү эштәре алып барыласаҡ
Ер аҫтында алмас ҡатламдары булыу-булмауын асыҡлау маҡсатында, Башҡортостандың Яңауыл районында геологик тикшереү алып барыу планлаштырыла.
«Башинформ» агентлығына Башҡортостан Республикаһы буйынса Ер аҫты байлыҡтарын файҙаланыу идаралығынан хәбәр итеүҙәренсә, Яңауыл-Ҡояҙы ҡатламдарын өйрәнеү эштәре яҡынса 2012 йылдың өсөнсө кварталында башланырға тейеш. Был перспективалы участкала 33,7 млн карат ресурстар булыуы күҙаллана.
2012 йылда Башҡортостанда углеводород сеймалы һәм төрлө ҡаты файҙалы ҡаҙылмалар ҡатламдары ла геологик тикшеренеүҙәр алып барыу өсөн тәҡдим ителә. Башҡортостан — быйыл ер аҫтында алмас ҡатламдарын эҙләү планлаштырылған илдәге берҙән-бер төбәк.
Рәсәй субъекттары биләмәһендә урынлашҡан ер аҫты участкалары менән файҙаланыуға хоҡуҡ алыуға заявкалар Рәсәйҙең Ер аҫты байлыҡтарын файҙаланыу идаралығының территориаль органдары менән 23 июлгә, урындағы ваҡыт менән 17.00-гә тиклем ҡабул ителә.


text:
Япондар Сибай предприятиеларының инновацион проекттары менән ҡыҙыҡһынды
Хәбәр итеүебеҙсә, Башҡортостанға эш сәфәре менән Японияның ITOCHU сауҙа йорто делегацияһы килде. 2 мартта ҡунаҡтар Сибайҙа булып, унда ҡала предприятиелары күргәҙмәһе һәм «Учалы тау-байыҡтырыу комбинаты» асыҡ акционерҙар йәмғиәтенең Сибай филиалы эше менән танышты. Азия компанияһы вәкилдәре шулай уҡ ҡала хакимиәтендә урындағы ойошмалар етәкселәре менән осрашыу үткәрҙе, уның барышында хеҙмәттәшлек итеү йүнәлештәре тикшерелде.
— Осрашыуҙың төп маҡсаты партнерлыҡ мөнәсәбәттәрен юлға һалыуға ҡайтып ҡалды, — тине Сибай хакимиәте башлығының иҡтисад буйынса урынбаҫары Наил Хәлиуллин. – Япониняң ITOCHU корпорацияһы йөҙөндә беҙ потенциаль инвесторҙарҙы күрәбеҙ. Предприятиеларыбыҙ етәкселәре яғынан бер нисә инновацион проект тәҡдим ителде. Ҡунаҡтар уларҙың перспективаларын юғары баһаланы. Бигерәк тә базальт сүстән төҙөлөш материалы етештереү менән ҡыҙыҡһындылар. Япондар, айырым проекттар ҡыҙыҡһындырыу тыуҙыра, ләкин уларҙың ҡайһы берҙәрен еренә еткереп эшләргә кәрәк, тип билдәләне. Бында беҙ Башҡортостан Республикаһы Хөкүмәте ярҙамына иҫәп тотабыҙ.
3 мартта ITOCHU вәкилдәре Белорет һәм Благовещен ҡалаларына барасаҡ. Бынан тыш, кесе йомаға БР Хөкүмәте менән IТОСHU япон корпорацияһы араһында хеҙмәттәшлек тураһында протоколға ҡул ҡуйыу, шулай уҡ төбәктең бер нисә сәнәғәт предприятиеһына барыу планлаштырылған.


text:
Киләһе йылда Башҡортостанда 283 тонна балыҡ тоторға мөмкин Фото: Олег Яровиков
Киләһе йылда Башҡортостанда 283 тонна балыҡ тоторға мөмкин
Киләһе йылда Башҡортостанда 283 тонна балыҡ тоторға мөмкин Фото: Олег Яровиков
ӨФӨ, 2015 йыл, 5 май. /«Башинформ» мәғлүмәт агентлығы, Сергей Захаров/.
Башҡортостандың Тәбиғәттән файҙаланыу һәм экология министрлығында сәнәғәт һәм һәүәҫкәр балыҡсылыҡ, фәнни-тикшеренеү өсөн балыҡ тотоу маҡсатында балыҡсылыҡ кәсебе участкалары менән файҙаланыусылар өсөн квоталар билдәләнәсәк материалдар буйынса йәмәғәт тыңлауҙары үтте.
«Суртан, ҡорман, һыла, йәйен, уҡбалыҡ һәм ҡыҫала тотоу рөхсәт ителгән. Әгәр ҙә ҡайһы бер балыҡтарҙы тотоу рөхсәт ителмәй икән, тимәк, республика биләмәһендә бындай балыҡсылыҡ кәсебе менән шөғөлләнергә ярамай», — тип хәбәр иттеләр Экология министрлығында.
Йәмәғәт тыңлауҙары һөҙөмтәләре буйынса киләһе йылда 283 тонна балыҡ, шул иҫәптән 11 тонна умыртҡаһыҙҙар тоторға мөмкин.


text:
Фото:
Тәлғәт Тажетдин: терактҡа исламда аҡлау юҡ
Фото:
Мәскәү метрополитенының «Лубянка» һәм «Мәҙәниәт паркы» станцияларындағы шартлауға ислам күҙлегенән бер ниндәй аҡлау юҡ. Рәсәй мосолмандарының Үҙәк диниә назараты рәйесе мөфтөй Тәлғәт Тажетдин был фажиғәгә ҡарата үҙенең ошондай фекерен белдерҙе.
— Иманым камил, бындай енәйәт донъяның башҡа бер динендә лә аҡлау тапмаясаҡ, — тине ул. – Һис шикһеҙ, теракт бер төркөм енәйәтселәр тарафынан махсус рәүештә күп милләтле халҡыбыҙ Бөйөк Ватан һуғышында Еңеүҙең 65 йыллығын байрам итеүгә әҙерләнгән көндәрҙә яһалған. Бындай вәхшилек акттары Рәсәйҙә генә түгел, донъяның башҡа илдәрендә лә булып тора. Уларҙы ысын мәғәнәһендә кешелек афәте тип атарға мөмкин. Беҙҙә, Рәсәй мосолмандарында, бигерәк тә был енәйәттәрҙең ислам идеологияһы аҫтына йәшеренеп яһалыуы нәфрәт уята. Элек-электән Рәсәйҙә мосолмандар менән христиандар араһында бер ниндәй ҡаршылыҡ булғаны юҡ. Беҙ үҙ-ара татыу, тыныс йәшәйбеҙ. Беҙҙең дәүләтебеҙ берҙәм, ә төрлө конфессиялар вәкилдәре бер-береһен ихтирам итә һәм бер-береһенә ышана. Бөгөн бер төркөм бандиттар был тыныслыҡты боҙорға теләй. Һәм беҙ быға юл ҡуйырға тейеш түгелбеҙ.


text:
Рөстәм Хәмитовтың Рәсәйҙең мәҙәниәт министры Владимир Мединский менән эшлекле осрашыуы булды Фото: Олег Яровиков
Рөстәм Хәмитовтың Рәсәйҙең мәҙәниәт министры Владимир Мединский менән эшлекле осрашыуы булды
Рөстәм Хәмитовтың Рәсәйҙең мәҙәниәт министры Владимир Мединский менән эшлекле осрашыуы булды Фото: Олег Яровиков
ӨФӨ, 2015 йыл, 14 сентябрь. /«Башинформ» мәғлүмәт агентлығы, Илья Спиридонов/.
11 сентябрҙә Ҡырмыҫҡалы районының Шайморат ауылында Башҡортостан Башлығы Рөстәм Хәмитовтың Рәсәйҙең мәҙәниәт министры Владимир Мединский менән эшлекле осрашыуы булды. Яҡтар республикала мәҙәниәтте һәм сәнғәтте үҫтереү мәсьәләләрен, шулай уҡ федераль маҡсатлы программа сиктәрендә уларға ярҙам итеү мөмкинлеген тикшерҙе.
– Рәсәйҙең Мәҙәниәт министрлығы менән үҙ-ара килешеп эш итеүебеҙгә килгәндә, Һеҙ министр вазифаһында эшләй башлағас был эшмәкәрлек әүҙемләште, – тине Рөстәм Хәмитов. – Берлектәге фестивалдәр, концерттар, күргәҙмәләр ойошторғанда ла әхлаҡи ярҙамығыҙҙы тойҙоҡ. Һеҙ – һәр ваҡыт беҙҙе аңлаусы, үтенестәребеҙгә яуап биреүсе һәм Башҡортостан биләмәһендә уҙғарылған сараларҙа ҡатнашыусы ҡунаҡ.
Владимир Мединский, үҙ сиратында, һуңғы йылдарҙа республикала мәҙәниәткә һәм сәнғәткә федераль ярҙам күләме 14-тән 200 миллион һумға тиклем артты, тип билдәләне.
– Был кешеләрегеҙҙең ҡыҙыҡлы проекттар уйлап табыуы хаҡында һөйләй. Хуплау тапҡан проекттар ҙа бар. «Симфония төнө» фестивале – сағыу, һәйбәт идея. Был беҙҙең дөйөм проект буласаҡ, уны «Мәҙәниәт» федераль маҡсатлы программаһына индерәсәкбеҙ, – тине Рәсәйҙең мәҙәниәт министры.
Легендар комдив Миңлеғәле Шайморатовҡа асылған һәйкәл хаҡында һөйләгәндә, Владимир Мединский, йәнә генералға үлгәндән һуң Советтар Союзы Геройы исемен биреүҙе юлларға мөмкин, тип белдерҙе.
– Беҙ бер нисә тапҡыр төрлө инстанцияларға мөрәжәғәт иттек, – тине Рөстәм Хәмитов. – Әлегә ыңғай яуап юҡ, әммә һеҙҙең ярҙамығыҙ менән уның халыҡ геройы ғына түгел, илдең геройы икәнлеген раҫлай алырбыҙ тип ышанам.
Осрашыу барышында «Башҡортостан Республикаһында «Рәсәй хәрби-тарихи ойошмаһы» төбәк бүлексәһенең эшмәкәрлеген әүҙемләштереү тураһында» ниәттәр тураһындағы Протоколға ҡул ҡуйылды. Документтың маҡсаты – хәрби тарихты өйрәнеүсе кешеләр һәм ойошмалар эшмәкәрлеген координациялау, илһөйәрлек тәрбиәһе биреүгә булышлыҡ итеү, хәрби-тарихи туризмды үҫтереү, шулай уҡ Башҡортостандың хәрби-тарихи тематикаға ҡараған мәҙәни мираҫ объекттарын һаҡлау һәм популярлаштырыу.
Рөстәм Хәмитов Владимир Мединскийға сәнғәт өлкәһендәге республика проекттарын ғәмәлгә ашырыуға булышлыҡ иткәне өсөн рәхмәт хаты тапшырҙы.
Осрашыуҙың тулы стенограммаһы республика Башлығының рәсми сайтында баҫылған.


text:
БДИ барышында аудиторияларҙың 75 проценты онлайн-күҙәтеү режимында эшләйәсәк Фото: автор фотоһы
БДИ барышында аудиторияларҙың 75 проценты онлайн-күҙәтеү режимында эшләйәсәк
БДИ барышында аудиторияларҙың 75 проценты онлайн-күҙәтеү режимында эшләйәсәк Фото: автор фотоһы
ӨФӨ, 2016 йыл, 19 май. /«Башинформ» мәғлүмәт агентлығы, Эльмира Сабирова/.
Берҙәм дәүләт имтиханы ваҡытында Башҡортостанда аудиторияларҙың 75 проценты онлайн-күҙәтеү режимында эшләйәсәк. Был уҙған йыл менән сағыштырғанда 20 процентҡа күберәк, тип хәбәр итте республиканың мәғариф министры Гөлназ Шафиҡова киң мәғлүмәт саралары вәкилдәре менән түңәрәк өҫтәл барышында.
27 майҙа — 11 кластарҙа, 26-да туғыҙынсыларҙа дәүләт йомғаҡлау аттестацияһының төп этабы башлана.
«Имтихандар 22 июнгә тиклем дауам итә. Һуңынан етди сәбәптәр буйынса имтихан тапшыра алмаған уҡыусылар өсөн өҫтәмә этап башлана», — тине мәғариф ведомствоһы башлығы.
Берҙәм дәүләт имтиханы үтәсәк аудиторияларға ике күҙәтеү камераһы ҡуйылған. Имтихан барышында йәмәғәт күҙәтеүселәре лә эшләйәсәк.
Дәүләт имтихан комиссияһы вәкилдәре аудиторияларҙың БДИ-ға әҙерлеген тикшергән. Тәртип һаҡлаусылар, медицина хеҙмәткәрҙәре, белем биреү ойошмалары вәкилдәре өсөн урындар әҙерләнгән. Ойоштороусыларҙың барыһы ла уҡыуҙар үткән.
Быйыл республикала 36 692 туғыҙынсы һәм 20 842 ун беренсе класс уҡыусылары Төп дәүләт имтиханы һәм Берҙәм дәүләт имтиханы тапшыра.


text:
Фән һәм техника өлкәһе ғалимдарына республика дәүләт премиялары тапшырылды
Башҡортостан Президенты Рөстәм Хәмитов фән һәм техника өлкәһендә 2013 йылғы республика Дәүләт премияларын тапшырыу тураһында Указға ҡул ҡуйҙы, тип хәбәр иттеләр БР Президентының матбуғат хеҙмәтенән.
«Яҡшыртылған экологик характеристикалы автомобиль бензины алыу технологияһы» эше өсөн профессор, Нефть-химия эшкәртеү институтының баш технологы Ғүмәр Теләшевҡа; профессор, БР Фәндәр Академияһының ағза-корреспонденты, Өфө дәүләт нефть техник университетының нефть һәм газ технологияһы кафедраһы мөдире Арслан Әхмәтовҡа, ӨДНТУ-ның нефть һәм газ технологияһы кафедраһы профессоры Георгий Сидоровҡа премия лауреаты исеме бирелде.
«Ҡорһаҡ ярыһында йәбешмә ауырыуын диагностикалау, дауалау һәм иҫкәртеү алымдарын эшкәртеү һәм индереү (50 йыллыҡ тәжрибә)» эше өсөн профессор, БР Фәндәр Академияһының ағза-корреспонденты, Башҡорт дәүләт медицина университетының госпиталь хирургия кафедраһы мөдире Владимир Плечев; профессор, БР Фәндәр Академияһының мөхбир ағзаһы Наил Ғатауллин; Башҡор дәүләт медицина университетының Диплом алғандан һуң белем биреү институтытының транфузиология һәм термик йәрәхәттәр курстары менән медицина фажиғәләре һәм ашығыс ярҙам кафедраһы профессоры Сәүбән Хунафин премия лауреаттары тип танылды.
«Салауат Юлаев» һәм «Ватан» юғары сорттары һәм икмәк продукттары өсөн яҙғы бойҙай игенен етештереү технологиялары» эше өсөн профессор, Рәсәй ауыл хужалығы фәндәре академияһының мөхбир ағзаһы, пенсионер Владимир Зыкин; профессор БР Фәндәр Академияһының ағза-корреспонденты, Башҡорт дәүләт аграр университетының үҫемлекселек, мал аҙығы етештереү һәм йәшелсә-емеш үҫтереү кафедраһы мөдире Рафаэль Исмәғилев; Башҡорт дәүләт аграр университетының үҫемлекселек, мал аҙығы етештереү һәм йәшелсә-емеш үҫтереү кафедраһы доценты, пенсионер Людмила Зыкина дәүләт наградаһы менән билдәләнде


text:
Башҡортостандың тағы ла 58 ҡатыны «Әсәлек даны» миҙалын алды Фото: Олег Яровиков
Башҡортостандың тағы ла 58 ҡатыны «Әсәлек даны» миҙалын алды
Башҡортостандың тағы ла 58 ҡатыны «Әсәлек даны» миҙалын алды Фото: Олег Яровиков
Республика Хөкүмәтендә «Әсәлек даны» миҙалы менән бүләкләүҙең 109-сы тантанаһы уҙҙы. БР Хөкүмәте Премьер-министры урынбаҫары Лилиә Ғүмәрова, республиканың төрлө райондарынан йыйылған, әсәләргә республика Президенты Рөстәм Хәмитовтың ҡотлау һүҙҙәрен еткерҙе.
Вице-премьер сираттағы тантананы ҡышҡы Олимпиаданы ябыу сиктәрендә символиклы тип билдәләне.
— Спортсыларыбыҙ ҙур еңеү менән ҡайтты, минең уйлауымса, һеҙҙең һәр берегеҙ еңеүсе, сөнки биш бала — ул олимпия ҡаҙаныштары тиерлек, ә һеҙҙең арала ҡайһы бер ҡатындар хатта тағы ла ғаиләләренең артыуын көтә.
Лилиә Ғүмәрова наградаларҙы һәм аҡсалата премияларҙы 58 ҡатынға тапшырҙы. Хөрмәтле әсәләр араһында хужабикәләр, ашнаҡсылар, уҡытыусылар, мәктәп хеҙмәткәрҙәре һәм балалар баҡсалары тәрбиәселәре бар.
Башҡортостан Хөкүмәте Премьер-министры урынбаҫары Лилиә Ғүмәрова, иң төп проблема – ғаиләләрҙе торлаҡ менән тәьмин итеү – артабан да хәл ителәсәк.
— Әгәр йәшәргә урын булһа, айырыуса ауыл ерендә, ҡалған мәсьәләләрҙе хәл итеп була. Республикабыҙҙа күп балалы ғаиләләрҙең торлаҡ шарттарын яҡшыртыу буйынса бик яҡшы программа эшләп килә. Ул ғәмәлгә ашырылған йылдарҙа 170 ғаилә сертификаттар алды, уларҙың уртаса суммаһы 2 миллион 600 мең һум тәшкил итә. Тағы ла меңдән ашыу ғаилә үҙ сиратын көтә, — тип билдәләне вице-премьер.
— Беҙҙең стратегик программаларҙың күбеһе ғаиләләргә ярҙам итеүгә йүнәлтелгән, әммә шул уҡ ваҡытта, бөтә балалар бәхетле, һау-сәләмәт үҫһен, улар сифатлы белем алһын өсөн, дәүләткә тағы ла әллә күпме нәмәләр эшләргә кәрәклеген аңлайбыҙ, — тип өҫтәне Лилиә Ғүмәрова.
Шулай уҡ Башҡортостан Хөкүмәте Премьер-министры урынбаҫары әсәләргә мөрәжәғәт итеп, үҙҙәренең иғтибарын райондарҙа булған уңышһыҙ ғаиләләргә йүнәлтеүҙәрен һораны.
— Бындай ғаиләләргә, нисек бала тәрбиәләргә кәрәк, ҡатмарлы хәлдәрҙе нисек еңеп сығыу, өлгөһөн күрһәтергә кәрәк.


text:
Журналистарҙы «Таҙа һыу донъяһы» конкурсында ҡатнашырға саҡыралар
Рәсәй киң мәғлүмәт саралары вәкилдәрен «Таҙа һыу донъяһы» конкурсында ҡатнашырға саҡыралар. Ижади сара Федераль һыу ресурстары агентлығы һәм РФ Журналистар союзының Журналист-экологтар ассоциацияһы ярҙамында үткәрелә.
Сараны ойоштороусылар киләһе маҡсаттар ҡуя – йәмғиәттең киң ҡатламдарына һыу менән рациональ файҙаланыу мәсьәләләре, илдең һыу-коммуналь комплексы үҫеше хаҡында һөйләү, граждандарҙа һыу ресурстарын һаҡлап ҡалыу өсөн яуаплылыҡ тойғоһон уятыу.
Конкурста федераль һәм төбәк баҫма журналистары ҡатнаша ала. Еңеүселәр киләһе биш номинацияла билдәләнәсәк: «Һыу менән файҙаланыу мәсьәләләре», «Шәхес», «Һыу – йәшәү сығанағы», «Һыу һәм инновациялар», «Ҡала өсөн һыу», шулай уҡ ике махсус номинация ҡаралған: «Һыу һаҡлау буйынса йәмғиәт ҡаҙаныштары» һәм «Иң яҡшы йәш журналист» (30 йәшкә тиклемге авторҙар өсөн).
2011 йылдың 1 октябрендә конкурсҡа йомғаҡ яһаласаҡ. Иң яҡшы эш авторҙары конкурс ойоштороусылары һәм партнерҙарынан дипломдар һәм ҡиммәтле бүләктәр аласаҡ.
Тулыраҡ мәғлүмәт — www.voda-smi.ru сайтында.


text:
Павел Качкаев: «Партияның яңы күрһәтмәләре кешеләрҙең яҡшыраҡ йәшәүенә йүнәлтелер, тип ышанам»
— Съездан партия ағзалары өсөн яңы күрһәтмәләр бирелеүен көтәм. Һәм улар халҡыбыҙҙың яҡшыраҡ йәшәүенә йүнәлтелер, тип ышанам, — тип хәбәр итте журналистарға биргән интервьюһында «Берҙәм Рәсәй»ҙең ХII съезы делегаты, Өфө хакимиәте башлығы Павел Качкаев.
Йәнә ете кеше менән ул Башҡортостан исеменән «Халыҡ коррупцияға ҡаршы» секцияһында сығыш яһай.
— Әйтерлек һүҙебеҙ бар, сөнки һорауҙар бик күп. Мәҫәлән, бөгөн беҙҙең илдә муниципаль хеҙмәткәрҙең үҙ-үҙен тотоу этикаһын билдәләгән бер норматив акт та юҡ, — тине Павел Качкаев.
Башҡортостан баш ҡалаһы мэры, әле бер нисә мөһим мәсьәләне хәл итергә кәрәк, тип билдәләне. Атап әйткәндә, табыштар тураһында декларацияны муниципаль хеҙмәткәрҙәрҙең кемеһе бирергә тейеш һәм унда нимәләр күрһәтелергә тейеш.
Дәүләт Думаһына депутат булараҡ үтергә теләр инегеҙме, тигән һорауға Павел Качкаев, был һорауҙы – партия, ахыр сиктә һайлауҙар ваҡытында халыҡ хәл итәсәк, тине.


text:
Өфөнөң хеҙмәт баҙарындағы хәлдәр тотороҡло тип баһалана
Һуңғы ике аҙнала Өфөнөң хеҙмәт баҙарындағы хәлдәр тотороҡло булып ҡала. Башҡортостандың баш ҡалаһында рәсми рәүештә теркәлгән туғыҙ мең самаһы эшһеҙ иҫәпләнә, шул уҡ ваҡытта ҡалалағы вакансиялар һаны 16 меңгә тиерлек етә.
Ҡаланың халыҡ мәшғүллеге үҙәгенән хәбәр итеүҙәренсә, көсөргәнешлек коэффициенты йәғни эшһеҙ граждандар һәм ваканвияларҙың нисбәте әлеге ваҡытта 0,6 процентҡа тиң. Өфөлә рәсми теркәлеүсе эшһеҙлек кимәле әлегә 1,61 процентты тәшкил итә. Уҙған аҙна йомғаҡтары буйынса Өфөнөң халыҡ мәшғүллеге үҙәге хеҙмәттәре менән дөйөм алғанда 1500 кеше файҙаланған.


text:
«Башнефть» дивидендтары иҫәбенә Башҡортостан бюджеты 2 миллиард һумға арта Фото: Андрей Старостин
«Башнефть» дивидендтары иҫәбенә Башҡортостан бюджеты 2 миллиард һумға арта
«Башнефть» дивидендтары иҫәбенә Башҡортостан бюджеты 2 миллиард һумға арта Фото: Андрей Старостин
ӨФӨ, 2016 йыл, 10 март. /«Башинформ» мәғлүмәт агентлығы, Ғәлиә Нәбиева/.
Төбәк ҡаҙнаһының килем өлөшө 2,5 миллиард һумға арта. Сығымдар 2,8 миллиардҡа үҫә. Ошо төҙәтмәләрҙән һуң Башҡортостан бюджетының күләме 128 миллиард һум тәшкил итәсәк. Бөгөн Дәүләт Йыйылышының профилле комитетында республиканың финанс министры Рида Собханҡолова «2016 йылға һәм 2017, 2018 йылдарҙың план осорона Башҡортостан Республикаһының бюджеты тураһында»ғы Законға төҙәтмәләр тәҡдим итте. Парламентарийҙар яҡын арала үтәсәк пленар ултырышта төҙәтмәләрҙе ҡабул итергә ниәтләй.
Финанс ведомствоһы башлығы аңлатыуынса, закон бюджеттың айырым күләмдәрен ентекле асыҡлауҙы күҙ уңында тота.
«Төҙәтмәләрҙең беренсе өлөшө «Башнефть» акциялары буйынса дивидендтар керемен үҙгәртеү кәрәклегенә бәйле. Беҙ ҡаҙнаны 2 миллиард һумға тулыландырабыҙ. Планлаштырылған бюджетта дивидендтар 3 миллиард һум күләмендә иҫәпкә алынған. Хәҙер уларҙы биш миллиардҡа тиклем еткерәбеҙ», — тип һөйләне Рида Собханҡолова.
Дивидендтар иҡтисади һәм социаль тотороҡлоҡто тәьмин итеү буйынса сараларға (1 миллиард һум) һәм республика адреслы инвестиция программаһына (1 миллиард) йүнәлтелә.
Төҙәтмәләрҙең икенсе төркөмө федераль аҡсаларҙың килеүенә бәйле. Уларҙың күләме 239 миллион һум тәшкил итәсәк һәм нигеҙҙә агросәнәғәт комплексына дәүләт ярҙамы күрһәтеү өсөн йүнәлтеләсәк.
«Моноҡалаларҙы үҫтереү фонды»нан бушлай керемдәрҙең күләме артҡан. Күмертау моноҡалалар исемлегенә ингән һәм быйыл инфраструктураны үҫтереүгә 236 миллион һум, 2017 йылда иһә 76,8 миллион һум ала. Шулай уҡ республика ҡаҙнаһынан 67 миллион һум күләмендә ошо йүнәлеште финанслау күҙ уңында тотола.
Төҙәтмәләрҙең дүртенсе өлөшө перинаталь үҙәкте файҙаланыуға тапшырыу кәрәклегенә бәйле. Рида Собханҡолова һаулыҡ һаҡлауҙы яңыртыу программаһы аҡсаһы иҫәбенә республикала 130 койкаға иҫәпләнгән перинаталь үҙәк төҙөлөүен иҫкә төшөрҙө. Ул федераль бюджеттан — 1,5 миллиард һумға, республика ҡаҙнаһынан 500 миллионға финансланған. Уҙған йылдан ҡалған 398 миллион һум аҡсаны быйылға күсерәләр.
Бюджет төҙәтмәләре Ғәҙәттән тыш хәлдәр буйынса дәүләт комитеты булдырылыуға һәм республика Башлығы ҡарамағындағы Башҡортостан Дәүләт хеҙмәте һәм идара итеү академияһының аҡса буйынса етәксеһенең вәкәләттәрен тапшырыуға ла бәйле.


text:
Килем ауылында «Әбейҙәр сыуағы» байрамы үтте
Бүздәк районының «Килем» тарихи-мәҙәни үҙәге «Әбейҙәр сыуағы» байрамын үткәрҙе. Килем ауылы мәҙәниәт йорто алдындағы махсус майҙансыҡта милли татар аш-һыуы һәм ҡул эштәре күргәҙмәләре ойошторолдо.
Байрамда барлыҡ ауыл халҡы, шулай уҡ Килем ауыл советы хакимиәте вәкилдәре ҡатнашты. Был көндө «Әбейҙәр сыуағы» кеүек матур йолаларҙы быуындан быуынға тапшырған оло инәйҙәргә рәхмәт һүҙҙәре әйтелде. Улар өсөн Яҡуп ауылы мәҙәниәт йорто директоры Финара Бадахшанова һәм Килем ауылы мәҙәниәт йорто директоры Альмира Насырова боронғо татар йырҙарын йырлап ишеттерҙе.
Инәйҙәр ҙә яуапһыҙ ҡалманы: шулай уҡ татар йырҙарын йырлап, гармунға рәхәтләнеп бейеп тә алды. Сара күмәкләп сәй эсеү менән тамамланды.


text:
Мәҙәни марафон ҡабул иткән көндө Стәрлебаш мөнәжәт башҡарыусыларҙың осрашыу үҙәгенә әйләнәсәк
26 июндә Стәрлебаш районы «Башҡортостандың мәҙәни баш ҡалаһы» Башҡортостан Республикаһының муниципаль берәмектәре араһында Республика мәҙәни ваҡиғалар марафоны штандартын Йылайыр районынан ҡабул итеп аласаҡ. Был хаҡта Республика халыҡ ижады үҙәгенең матбуғат хеҙмәтенән хәбәр иттеләр.
Марафон сиктәрендә Стәрлебаш ауылында мөнәжәт башҡарыусыларҙың «Иман нуры» беренсе төбәк фестиваль-конкурсы үтәсәк. Стәрлебаш ауылы элек-электән мосолман дин әһелдәрен әҙерләүҙең тарихи үҙәге булып торған. Был көндө бөтә республиканан һәм яҡын төбәктәрҙән ҡунаҡтар йыйыласаҡ.
— Мөнәжәт башҡарыусыларҙың конкурсында яңғыҙ башҡарыусылар һәм составында икенән алып һигеҙ кешегә тиклемге ансамблдәр ҡатнашасаҡ. Мөнәжәттәрҙең тематикаһы төрлө-төрлө: тыуған ер менән айырылышыу, үлем һәм үлемһеҙлек, Аллаһ Тәғәлә һәм уның пәйғәмбәрҙәре, әсә һәм бала тураһында. Музыкаль оҙатыу буласаҡ. Иң яҡшы башҡарыусылар Гала-концертта сығыш яһаясаҡ, унда еңеүселәрҙе бүләкләйәсәктәр, — тип һөйләнеләр Стәрлебаш хакимиәтенең мәҙәниәт бүлегендә.
Фестиваль сиктәрендә ислам дине вәкилдәренең ижади осрашыуы, шулай уҡ экскурсия һәм мәҙәни-ял итеү программаһы планлаштырылған.
28 июндә штандартты тапшырыу өсөн Стәрлебаш районы делегацияһы Хәйбулла районына юлланасаҡ.


text:
Рөстәм Хәмитов Башҡортостандың муниципаль район һәм ҡала округтары хакимиәттәре башлыҡтары семинарында сығыш яһаныФото: Олег Яровиков
Рөстәм Хәмитов Башҡортостандың муниципаль район һәм ҡала округтары хакимиәттәре башлыҡтары семинарында сығыш яһаны
Рөстәм Хәмитов Башҡортостандың муниципаль район һәм ҡала округтары хакимиәттәре башлыҡтары семинарында сығыш яһаныФото: Олег Яровиков
ӨФӨ, 2015 йыл, 4 март. /«Башинформ» мәғлүмәт агентлығы, Илья Спиридонов/.
3 мартта Өфөлә Башҡортостан Башлығы Рөстәм Хәмитов республиканың муниципаль район һәм ҡала округтары хакимиәттәре башлыҡтарының «Муниципаль идара итеү: уның һөҙөмтәлелеген арттырыу юлдары, алымдары һәм технологиялары» семинарында телмәр тотто. Өс көн дауамында муниципалитет етәкселәре алдында Башҡортостан Хөкүмәте ағзалары, министрлыҡ һәм ведомство башлыҡтары, саҡырылған эксперттар сығыш яһаясаҡ. Көн тәртибендә – биләмәләрҙең социаль-иҡтисади һәм ижтимағи-сәйәси үҫешенең мөһим мәсьәләләре.
Республикалағы иҡтисади хәл тураһында һөйләгәндә, Башҡортостан Башлығы ғинуар айында сәнәғәт етештереүе күләме 2014 йылдың ошо уҡ осоро менән сағыштырғанда 3,9 процентҡа артыуға ҡарамаҫтан, бюджетҡа һалым һәм һалым булмаған керемдәр былтырғы күрһәткестәргә ҡарата 10 процентҡа кәмегән тип билдәләне.
– Үткән йылда ике ай эсендә бюджетҡа 10,5 миллиард һум ингән, быйыл – 9,5 миллиард һум, – тип хәбәр итте төбәк етәксеһе.
Иҡтисадтағы кире күренештәргә ҡаршы тороу өсөн республика Хөкүмәтенең көрсөккә ҡаршы планы әҙерләнгән. Шуның менән бергә Рөстәм Хәмитов көрсөктән сығыу буйынса ойошторолған эштә муниципаль властарҙың мөһим ролен билдәләне.
– Муниципалитеттар халыҡҡа иң яҡын торған власть структураһы булараҡ ошо көрсөк шарттарынан сығыу юлдарын таба алыр ине, – тине Башҡортостан Башлығы. – Көрсөктө үткәреү кешеләрҙең кәйефен күтәреүгә, һәр ышанып тапшырылған участкала эште ни дәрәжәлә ойоштороуыбыҙға бәйле. Халыҡ менән эшләргә кәрәк. Кешеләрҙең власҡа ышанысы булыуы зарур.
Рөстәм Хәмитов һүҙҙәренсә, урындағы властар кешеләрҙең проблемаларына һәм үтенестәренә битарафлыҡ күрһәтмәйенсә, халыҡ менән үҙ-ара килешеп эш итергә тейеш.
Төбәк етәксеһе һуңғы йылдарҙа Башҡортостан бөтә йүнәлештәр буйынса ла – сәнәғәт етештереүе индексынан алып демографик күрһәткестәргә тиклем тотороҡло үҫеш күрһәтеүен һыҙыҡ өҫтөнә алды.
– Был һуңғы йылдарҙа йәмғиәт эсендә эште яйға һалыуыбыҙға бәйле. Беҙҙә эске ҙур конфликт һәм ҡаршылыҡтар юҡ. Эштә үҙебеҙҙе ышаныслы, тыныс тоябыҙ, – тине Башҡортостан Башлығы. – Бурысыбыҙ – йәмғиәттә тотороҡло үҫеште һаҡлап ҡалыу. Был бик мөһим.
Сығыштың тулы стенограммаһы республика Башлығының рәсми сайтында бирелгән.


text:
Өфөлә интернет-магазиндар асырға һәм уларҙы рекламаларға өйрәтәсәктәр
17 ноябрҙә Өфөлә «Сайт формулаһы: интернетта нисек үҙ бизнесыңды башларға» тип исемләнгән бушлай семинар үткәреләсәк. Уны Рәсәй интернет-баҙары лидерҙары ҡатнашлығында «1С-Битрикс» компанияһы ойоштора. Сара «Симай» интернет-компанияһы ярҙамында үтәсәк.
Семинарҙың тыңлаусылары интернет-магазин асыу, уға идара итеү һәм уны рекламалау өсөн теоретик һәм практик белем аласаҡ. Семинар эшендә IT-тармағының алдынғы компаниялары белгестәренең ҡатнашыуы көтөлә.
Семинар перспективалы һәм йылдам үҫешеүсе бизнес секторында тауар һәм хеҙмәттәр һатыуҙың өҫтәмә каналын асырға теләгән компания етәкселәренә лә, һөҙөмтәле һатыу инструменты кәрәк булған менеджерҙарға, электрон коммерция департаменттары һәм бүлектәре башлыҡтарына, шулай уҡ интернет-магазиндарҙы рекламалау буйынса белгестәр һәм маркетологтарға ла берҙәй ҡыҙыҡлы буласаҡ.
Семинар 17 ноябрҙә сәғәт 10.00-дә Нефтселәр мәҙәниәт һарайында башлана.
Ҡатнашыу бушлай, әммә алдан теркәлеү мотлаҡ.
www.simai.ru сайтында үҙ аллы йәки +7 (347) 246-85-00 телефонына шылтыратып теркәлергә мөмкин.


text:
23 яңы республика законы – Дәүләт Йыйылышы-Ҡоролтайҙың 20-се ултырышының төп йомғағыФото: Олег Яровиков
23 яңы республика законы – Дәүләт Йыйылышы-Ҡоролтайҙың 20-се ултырышының төп йомғағы
23 яңы республика законы – Дәүләт Йыйылышы-Ҡоролтайҙың 20-се ултырышының төп йомғағыФото: Олег Яровиков
Башҡортостан Республикаһының дүртенсе саҡырылыш Дәүләт Йыйылышы-Ҡоролтайҙың быйылғы көҙгө сессиялағы һуңғы 20-се ултырышында депутаттар 23 закон ҡабул итте, уларҙың һигеҙе генә өсөнсө уҡыуҙа ҡабул итеү өсөн көн тәртибенә индерелде. Тағы 13-ө беренсе уҡыуҙа ҡабул иткәндән һуң төҙәтмәләр булмау сәбәпле тулыһынса ҡабул ителде. Ике бюджет закон проекты бер юлы беренсе һәм өсөнсө уҡыуҙа ҡабул ителде.
Ултырышта Артур Ғүмәров БР судьялары квалификация коллегияһында йәмәғәтселек вәкиле вазифаһына тәғәйенләнеш алды, Маргарита Азарова, Илзирә Аҙнабаева, Флүрә Әхмәтйәнова, Светлана Барашихина, Павел Вертянов, Елена Графенкова, Ольга Должикова, Эльвира Звонова һәм Лилиә Мөғиновалар Башҡортостан Республикаһы айырым суд участкаларының мировой судьялары вазифаларына һайланды.
Депутаттар февраль башында Башҡортостан Дәүләт Йыйылышы менән Санкт-Петербургтың Закондар сығарыу Йыйылышы араһында хеҙмәттәшлек тураһында Килешеү төҙөү, Учалы районында географик объекттың атамаһын үҙгәртеү, БР Контроль-иҫәп палатаһы коллегияһы составына үҙгәрештәр индереү, дүрт федераль закон проекттарын хуплау йәки кире ҡағыу тураһында ҡарар ҡабул итеү өсөн тауыш бирҙе, 2010 йылдың яҙғы сессияһына үҙ закон проекттары эшенең яҡынса программаһын һәм Дәүләт Йыйылышының 2009 йылдың көҙгө сессияһы осорондағы эшмәкәрлеге хаҡында отчет әҙерләү тураһында ҡарар ҡабул итте.


text:
Быйыл бергәләп өлгөргән, берҙәм милләттең генә көсөнән килгән һынауҙарҙы үтә алдыҡ – Владимир Путин
ӨФӨ, 2014 йыл, 4 декабрь. /«Башинформ» мәғлүмәт агентлығы, Екатерина Соколова/.
Рәсәй Президенты Владимир Путин Рәсәй Федерацияһының Федераль Йыйылышына йыллыҡ Мөрәжәғәтнамәһе менән сығыш яһай.
— Быйыл бергәләп өлгөргән, берҙәм милләттең, ысынлап та суверенлы һәм көслө дәүләттең көсөнән генә килгән һынауҙарҙы үтә алдыҡ, — тип үҙ сығышын башланы Владимир Путин. — Рәсәй эштә ватандаштарын, дөрөҫлөктө һәм ғәҙеллекте намыҫ менән яҡлап ҡала алыуын раҫланы. Илебеҙ быны һеҙҙең – Рәсәй граждандары ярҙамында эшләй алды.
Рәсәй Президенты билдәләүенсә, Мөрәжәғәтнамә илебеҙ йәшәгән хәҙерге заманға ла, бөгөнгө шарттарға ла тап киләсәк.


text:
Эрнст Исаев Саҡмағош районы хужалыҡтарының сәсеүгә әҙерлеген тикшерҙе
Саҡмағош районы хеҙмәтсәндәре бөгөн, 17 мартта, агросәнәғәт йылына йомғаҡ яһай һәм алдағы сәсеү кампанияһына әҙерлекте тикшерә. Аграрийҙарға БР Хөкүмәте Премьер-министры урынбаҫары – ауыл хужалығы министры Эрнст Исаев та үҙ баһаһын ҡуйҙы.
Саҡмағош районы хеҙмәтсәндәре өсөн 2011 йыл уңышлы булған. Сәсеү майҙандарын 82,6 мең гектарға тиклем арттырғандар. Район минераль ашламалар индереү буйынса республикала беренсе урында килә. Сәсеүлектең бер гектарына тәьҫирле матдәлә 44,4 кг ашлама индерелгән. Бар эштәрҙең дә оптималь агротехник срогын күҙәтеү мул иген уңышы алырға мөмкинлек биргән. Ауыл хужалығы министрлығының матбуғат хеҙмәтенән хәбәр итеүҙәренсә, районда 141 мең тонна ашлыҡ һуғып алынған. Был республикалағы икенсе һөҙөмтә. Уртаса уңыш гектарынан 32,3 центнер тәшкил иткән. Район был күрһәткес буйынса төбәктә тағы алдынғы урында.
Ауыл эшсәндәренең Башҡортостандың аграр ведомствоһы башлығы менән осрашыуында быйыл көтөлгән уңыш та тикшерелде. Атап әйткәндә, 18 мең самаһы гектарҙа ужым культуралары сәселгән. Шытымдар торошо ҡәнәғәтләндерерлек. Әле аграрийҙар алдында мал ҡышлатыуҙы уңышлы тамамлау һәм яҙғы баҫыу эштәрен тулы әҙерлектә ҡаршылау бурысы тора.
Хужалыҡтарҙың сәсеүгә әҙерлеген аграр ведомство башлығы Саҡмағош районының «Байбулат» яуаплылығы сикләнгән йәмғиәтенә һәм «Базы» ауыл хужалығы етештереү кооперативына барып баһалаясаҡ.


text:
Халыҡтар берҙәмлеге көнөндә Өфөлә VIA «Чаппа» сығыш яһаясаҡ
Халыҡтар берҙәмлеге көнөнә арналған концертта Өфөнөң популяр VIA «Чаппа» төркөмө сығыш яһаясаҡ. Был хаҡта «Башинформ» агентлығына «Берҙәм Рәсәйҙең Йәш Гвардияһы»ның Башҡортостан төбәк бүлексәһе матбуғат секретары Полина Вишневская хәбәр итте.
— Концерт Өфөлә, «Каруанһарай» сауҙа комплексы алдындағы майҙанда, 4 ноябрҙә киске сәғәт алтыла башлана, — тип аңлатма бирҙе ул. – Унда Өфө тамашасылары яратҡан башҡа музыкаль һәм бейеү коллективтары, атап әйткәндә, «Нечто» һәм «Нонсенс» төркөмдәре лә сығыш яһаясаҡ. Музыкаль бүләктәрҙән тыш, тамашасыларҙы байрам һыйы ла көтә, концертҡа килгәндәрҙең барыһына ла йылы бутҡа тәҡдим ителәсәк.


text:
Башҡортостанда 2013 йылдың иң яҡшы урман ҡырҡыусыһы билдәләнәсәк
Әбйәлил районында 17 сентябрҙә Башҡортостандың иң яҡшы урман ҡырҡыусыһы исеменә республика смотр-конкурсы үтә.
– Республика урман ҡырҡыусылары конкурсын 2008 йылдан башлап алтынсы тапҡыр үткәрәбеҙ, — тип хәбәр итте «Башинформ» агентлығына БР Урман хужалығы министрлығының Милек, техник үҫеш һәм хеҙмәтте һаҡлау идаралығының бүлек начальнигы урынбаҫары Альберт Бохаров. – Был өлкәләге яңы технологиялар менән таныштырыу, тәжрибә уртаҡлашыу, производствола имгәнеүҙәр һанын кәметеү бәйгенең төп маҡсаттары булып тора.
Йола буйынса, республика бәйгеһе алдынан төбәктә зона ярыштары үткәрелде, уларҙа Урман хужалығы министрлығы ҡарамағындағы 25 дәүләт унитар предприятие ҡатнашты. Ярыштар һөҙөмтәләре буйынса һигеҙ команда финалға сыҡты. Һәр береһендә икешәр ҡатнашыусы – урман ҡырҡыусы һәм уның ярҙамсыһы.
2013 йылдың иң яҡшы урман ҡырҡыусыһы исеме өсөн «Ҡариҙел урманы», «Тәтешле урманы», «Нуриман урманы», «Илеш урманы», «Бәләбәй урманы», «Бөрйән урманы», «Ишембай урманы» һәм «Ейәнсура урманы» дәүләт унитар предприятиелары вәкилдәре көс һынашасаҡ.


text:
«Башҡортостан — Болгария» дуҫлыҡ йәмғиәте Башҡорт дәүләт филармонияһы менән хеҙмәттәшлекте үҫтерә
ӨФӨ, 2014 йыл, 19 декабрь. /«Башинформ» мәғлүмәт агентлығы, Ләйлә Аралбаева/.
Яңы йыл алдынан, 23 декабрҙә, «Башҡортостан — Болгария» дуҫлыҡ йәмғиәте вәкилдәре дуҫлыҡ визиты менән Башҡорт дәүләт филармонияһына килә.
Филармонияның матбуғат хеҙмәтенән хәбәр итеүҙәренсә, осрашыу Башҡортостанда Мәҙәниәт йылының тамамланыуына бағышланасаҡ.
Күптән түгел филармонияның солисы, бөтә донъяға танылған ҡумыҙсы Миндеғәфүр Зәйнетдинов Болгар мәҙәни үҙәгендә булып ҡайтты. Ул «Кейеҙ сәнғәте» күргәҙмәһен асыуҙа сығыш яһаны. Сара йәмғиәттә ҙур резонанс тыуҙырҙы.
Артабан хеҙмәттәшлек итеү, башҡорт сәнғәтен үҫтереү һәм пропагандалау, республиканың төрлө халыҡтары араһында тыныслыҡты һәм татыулыҡты нығытыу маҡсатында Болгар йәмғиәте «Дуҫлыҡ веногы» акцияһын башлай. Унда Башҡортостан Халыҡтар дуҫлығы йорто, ҡаланың мәҙәниәт һәм белем биреү учреждениелары ҡатнашасаҡ.
Осрашыу барышында Башҡортостандың милли үҙәктәре бер-береһен сәләмләйәсәк. Башҡорт халҡы исеменән ҡунаҡтарҙы ҡурайсы, филармония солисы Илшат Ишморатов ҡаршы аласаҡ.


text:
Ғәҙәттән тыш хәлдәр һәм янғын хәүефһеҙлеге буйынса Хөкүмәт комиссияһы ултырышы үтте
Кеше күмәк йыйылған объекттарҙа янғын хәүефһеҙлеген тәьмин итеү һәм Башҡортостан биләмәһендәге гидротехник ҡоролмаларҙың именлеге мәсьәләләре 2 декабрҙә үткән ғәҙәттән тыш хәлдәр һәм янғын хәүефһеҙлеге буйынса Хөкүмәт комиссияһы ултырышы көн тәртибенә сығарылды.
Ултырышты БР Хөкүмәте Премьер-министры урынбаҫары Рафаил Диваев алып барҙы. Билдәле булыуынса, Рәсәй Президенты Дмитрий Медведев ҡушыуы буйынса ил буйлап социаль тәғәйенләнештәге объекттарҙың янғынға ҡаршы торошон күләмле тикшереү тулҡыны үтте. Башҡортостан Республикаһы ла ситтә ҡалманы. Вице-премьер билдәләүенсә, тикшереүҙәр граждандарҙың хәүефһеҙ йәшәү талаптарын боҙоуҙарҙы асыҡланы.
— Көрсөккә ҡарамаҫтан, республика Хөкүмәте капиталь һәм ағымдағы ремонтҡа, янғынға ҡаршы ҡорамалдар һатып алыуға средстволар бүлде, — тине Диваев. – Әлеге ваҡытта етешһеҙлектәрҙең 97 проценты бөтөрөлгән, әммә ҡайһы бер урындарҙа етәкселәр был мәсьәләне хәл итеүгә етерлек иғтибар бирмәй.
Ә бына мәктәптәрҙә янғынға ҡаршы хәүефһеҙлекте тәьмин итеү менән хәл бөтөнләй башҡа. Рәсәй Ғәҙәттән тыш хәлдәр министрлығының БР буйынса дәүләт идаралығы начальнигы урынбаҫары Марат Латипов әйтеүенсә, асыҡланған етешһеҙлектәрҙең яртыһы ғына бөтөрөлгән. Мәғариф министрлығы вәкилдәренең һүҙҙәренә ҡарағанда, проблема етерлек финансламауға ҡайтып ҡала.
Рафаил Диваев, был мәсьәләне хакимиәт башлыҡтары менән үҙ-ара килешеп хәл итергә кәрәк, тип билдәләне.
— Автоматик янғын сигнализацияһы ҡуйыуға сығымдар үҙ-үҙен аҡлай, — тине ул. – Практиканан күренеүенсә, хатта бер аҙ ғына янғын да иң ҡиммәтле сигнализациянан ҡиммәтерәк.


text:
Башҡортостандың бишенсе саҡырылыш Дәүләт Йыйылышына тулы хоҡуҡлы вәкилдәр тәғәйенләнде
Башҡортостан Президенты Рөстәм Хәмитов республиканың бишенсе саҡырылыш Дәүләт Йыйылышы – Ҡоролтайға тулы хоҡуҡлы вәкилдәр тәғәйенләү тураһындағы указдарға ҡул ҡуйҙы.
Башҡортостан Президентының Дәүләт-хоҡуҡ идаралығы начальнигы Воробьева Альбина – республика Президентының, БР Хөкүмәте Аппараты етәксеһе урынбаҫары Александр Лихачев республика Хөкүмәтенең Башҡортостан Дәүләт Йыйылышы – Ҡоролтайҙағы Тулы хоҡуҡлы вәкиле итеп тәғәйенләнде.


text:
Силәбе өлкәһендә башҡорт спортсыһы Вил Абдуллин тураһында китап сыҡҡан
Силәбе өлкәһенең башҡорт ауылы Ҡоншаҡта «Спорт өсөн тыуған кеше» китабының презентацияһы үтте. Китап башҡорт спортсыһы, районда беренсе саңғы ярышы буйынса СССР спорт мастеры, тренер, педагог Вил Абдуллиндың тыуыуына 80 йыл тулыуға ҡарата яҙылған. Ул районды төрлө спорт олимпиадаларында лайыҡлы танытҡан йөҙҙән ашыу талантлы спортсылар тәрбиәләгән.
Тренерҙың улы Фуат Абдуллин китаптың дәртләндереүсеһе һәм инициаторы булып тора. Биографик баҫманың авторы һәм мөхәррире Лилиә Девальд.
Презентацияға төрлө йылдарҙағы спорт ветерандары, тренерҙар, спортсылар, райондың башҡорттар Ҡоролтайы активистары һәм Вил Абдуллиндың дуҫтары йыйылғайны. Вил Вәғиз улының коллегалары уның спортҡа тоғро булыуы, педагог талантына эйә булыуы хаҡында йылы хәтирәләре менән уртаҡлаштылар.
Район етәкселеге исеменән район башлығының социаль мәсьәләр буйынса урынбаҫары Гөлбаныу Йәнтурина тәбрикләү һүҙе менән сығыш яһаны. Абдуллиндар ғаиләһе архивынан күп кенә фотолар күрһәттеләр. Район мәҙәниәт йорто Ижад йорто менән берлектә үҙешмәкәр концерт номерҙары менән сығыш яһаны, тип хәбәр итә Силәбе өлкәһендә Башҡортостан Республикаһы даими вәкиллегенең матбуғат сәркәтибе Михаил Хәбиров.


text:
Эҫе һәм ҡоро буласаҡ
Башҡортостанда артабан да яуым-төшөмһөҙ эҫе һауа торошо һаҡланасаҡ. Был турала дүшәмбелә БР Хөкүмәте кәңәшмәһендә Башҡортостан гидрометеорология һәм тирә-яҡ мөхит мониторингы буйынса идаралыҡ начальнигы Юрий Ферапонтов хәбәр итте.
Июндең икенсе декадаһы Башҡортостанда ҡоро булды – республиканың айырым райондарында ғына яуым-төшөмдәр үтте, уныһы ла норманан 30 процент күләмендә генә. Дөйөм алғанда бар вегетация осоронда яуым-төшөмдөң дөйөм күләме 70 миллиметрҙан ашманы (норма – 120 миллиметр).
Был аҙнала һауа торошо антициклон характерҙа буласаҡ. Бөгөн-иртәгә термометр бағанаһы төндә плюс 14-19 градусты һәм көндөҙ 26-28 градусты күрһәтәсәк.
Шаршамбынан алып көндәр эҫегә тартасаҡ. Төнөн плюс 19 градус тирәһе булһа, көндөҙ эҫе 33-36 градусҡа етәсәк.
Июль дә аграр сектор өсөн уңышһыҙ булмаҡсы. Шундай уҡ антициклон һауа торошо өҫтөнлөк итәсәк. Июлдең беренсе декадаһында ямғырҙар көтөлмәй. Икенсе-өсөнсө декадала ҡыҫҡа ваҡытлы һәм интенсив булмаған ямғырҙар булыуы ихтимал.
— Дым аҙ буласаҡ, — тип һығымта яһаны Юрий Ферапонтов.


text:
Башҡортостан Президенты Әлшәй эшҡыуары Ринат Зариповтың инициативаһын баһаланы
Башҡортостан Президенты Рөстәм Хәмитов Әлшәй районы буйлап бөгөнгө эш сәфәре барышында индивидуаль эшҡыуар Ринат Зариповтың предприятиеһы менән танышты.
Бәләкәй предприятие икмәк-күмәс һәм кондитер изделиелары етештереүҙә махсуслашҡан. Эшҡыуар Ринат Зарипов үҙенең эшмәкәрлеген, Шафран урта мәктәбенең ашханаһын ҡуртымға алып, 2000 йылда башлаған. 2006 йылда үҙенең средстволары иҫәбенә ул әүәлге «Уралмонтаж» предприятиеһының бинаһын һатып ала. Унда реконструкция үткәрелә, һуңынан ҡорамалдар һатып алына, биләмәһе төҙөкләндерелә. Был объект асылғандан һуң ассортимент та, етештерелгән продукция күләме лә һиҙелерлек арта.
Уҙған йыл һөҙөмтәләре буйынса 3800 мең һум суммаға 200 тоннанан ашыу икмәк һәм икмәк-булка изделиелары сығарылған. Һалым һалыуҙың ябайлаштырылған системаһы буйынса тупланма бюджетҡа 170 мең һум күсерелгән. Үткән йылда дөйөм майҙаны 320 квадрат метрлыҡ ике ҡатлы төкәтмә төҙөлөшө тамамланған һәм унда кондитер изделиелары етештереү буйынса цех асылған. Бының өсөн 3,5 миллион һумдан ашыу суммаға ҡорамалдар һатып алынған.
Әлеге ваҡытта Зарипов индивидуаль предприятиеһы алты төр кондитер изделиелары сығара. Үҙенең продукцияһын һатыу өсөн магазин төҙөлөшө планлаштырылған.
Республика башлығы ҡыҙыҡһыныу менән етештереү линияһын ҡарап сыҡты һәм, отҡорлоҡ һәм йүнселлек күрһәтеп, Ринат Зарипов үҙ көсө менән бик яҡшы предприятие булдырған, тип билдәләне.


text:
Башҡортостанда февралдә аҙыҡ-түлек 1,7 процентҡа ҡыйбатланған
Башҡортостан статистиктары февраль йомғаҡтары буйынса ҡулланыу хаҡтары индексын билдәләне. Статистика мәғлүмәттәренә ярашлы, ҡулланыу хаҡтары йыл башынан алып республикала 3,4 процентҡа күтәрелгән. Рәсәй буйынса уртаса күрһәткес йыл башынан алып 103,2 процент тәшкил иткән. Волга буйы федераль округы буйынса хаҡтарҙың минималь үҫеше Пермь крайында күҙәтелгән — 102,6%, иң юғары үҫеш — Нижегородка өлкәһендә, 104,1 процентҡа тиклем.
Февралдә Башҡортостанда бөтә тауар һәм хеҙмәттәргә хаҡтар уртаса 1 процентҡа күтәрелгән. Айырыусы аҙыҡ-түлеккә хаҡтар артҡан – ғинуар айы менән сағыштырғанда 1,7 процентҡа. Аҙыҡ-түлеккә ҡарамаған тауарҙар февралдә — 0,2 процентҡа, хеҙмәттәр 1 процентҡа ҡыйбатланған.


text:
Павел Качкаев урындағы үҙидараны үҫтереү мәсьәләләре буйынса форумда ҡатнашты
Дәүләт Думаһының Торлаҡ сәйәсәте һәм торлаҡ-коммуналь хужалыҡ буйынса комитеты рәйесе урынбаҫары Павел Качкаев ошо көндәрҙә Сыктывкарҙа үткән «Рәсәйҙә урындағы үҙидараны үҫтереү тураһында: проблемалар һәм уларҙы хәл итеү юлдары» төбәк-ара конференцияһында ҡатнашты. Башҡортостандан закон сығарыусы «Күп фатирлы торлаҡ йорттарға капиталь ремонт үткәреүҙе планлаштырыу һәм финанслау системаһын ойоштороу буйынса яңы алымдар тураһында» доклады менән сығыш яһаны.
Федераль дәүләт статистикаһы хеҙмәтенең 2011 йыл башына ҡарата мәғлүмәттәре буйынса, Рәсәйҙә 1,6 миллиондан ашыу күп фатирлы йорт иҫәпләнә, уларҙа яҡынса 45 миллион кеше йәшәй. Торлаҡ йорттарҙың 30-65 процентына капиталь ремонт талап ителә.
Әлеге тема сиктәрендә Павел Качкаев «Рәсәй Федерацияһының Торлаҡ кодексына һәм Рәсәй Федерацияһының айырым закондар сығарыу акттарына үҙгәрештәр индереү тураһында»ғы закон проекты сиктәрендә тәҡдим ителгән үҙгәрештәрҙең төп параметрҙарына туҡталды. Документ йорт хужалары һәм бөтә кимәлдәге бюджеттар средстволарын бергә туплау юлы менән күп фатирлы йорттарға капиталь ремонт үткәреүҙе финанслауҙың оҙайлы сроклы ныҡлы механизмдарын булдырыуға йүнәлтелгән.
Павел Качкаев һүҙҙәренсә, бөгөн күп фатирлы йорттарға капиталь ремонт үткәреүҙе финанслауҙың яңы механизмдарын булдырыу зарур. Шул уҡ ваҡытта Рәсәй Федерацияһы субъекттарына төбәк һәм урындағы бюджеттарҙың мөмкинлектәрен иҫәпкә алып, үҙҙәренең территорияһында күп фатирлы йорттарға капиталь ремон үткәреүҙе финанс һәм ойоштороу йәһәтенән тәьмин итеү системаһын булдырыу буйынса вәкәләттәр биреү талап ителә.
Был закон проектына ярашлы, Рәсәй Федерацияһы субъекттарына капиталь ремонт үткәреү буйынса төбәк системаларын булдырыуға һәм уларҙың эшмәкәрлеген тәьмин итеүгә йүнәлтелгән норматив хоҡуҡи акттар ҡабул итеү буйынса бурыстар йөкмәтелә. Шулай уҡ күп фатирлы йорттарҙа фатир хужаларына ай һайын аҡсалата түләү индереү ысулы менән йортҡа капиталь ремонт үткәреү фондын формалаштырыу буйынса бурыстар йөкмәтелә.


text:
Еңел һәм туҡыу сәнәғәте предприятиелары профсоюзы 55 йыллыҡ юбилейын билдәләй
Рәсәй туҡыу һәм еңел сәнәғәт хеҙмәткәрҙәре профессиональ союзының Башҡортостан республика ойошмаһы иҫтәлекле дата – үҙенең 55 йыллығын билдәләй.
БР Профсоюздар федерацияһы матбуғат үҙәгенән хәбәр итеүҙәренсә, был тармаҡ предприятиеларында профсоюз ойошмалары 1955 йылға тиклем үк булған. Әммә улар тарҡау эш иткән. Заман шарттары берләшеүҙе һәм үҙ-ара килешеп эш итеүҙе талап иткән. Шуға күрә лә 1954 йылдың 30 ноябрендә киң ҡулланыу тауарҙары сәнәғәте эшселәренең Үҙәк профсоюз комитеты ҡарары менән Башҡорт АССР-ы буйынса профсоюз ойоштороу бюроһы раҫлана. Ә 1955 йылдың 12 декабрендә киң ҡулланыу тауарҙары сәнәғәте эшселәре профсоюзының беренсе Башҡортостан конференцияһы үткәрелә. Был конференцияла 23 кешенән торған профсоюз активы һәм уның беренсе рәйесе итеп Елизавета Семенищева һайлана.
1958 йылда профсоюздың исеме үҙгәртелә, шул ваҡыттан алып ул туҡыу һәм еңел сәнәғәт хеҙмәткәрҙәре профсоюзы булараҡ билдәле. 1960 йылда уҡ профсоюз составында 13 меңдән ашыу хеҙмәткәре менән 30 предприятие иҫәпләнә. Ә 1965 йылда тармаҡ профсоюзы ағзаларының һаны 24 мең кеше тәшкил итә.
Бөгөн республика профсоюзы Рәсәй туҡыу һәм еңел сәнәғәт хеҙмәткәрҙәре профсоюзының айырылғыһыҙ өлөшө булып тора. Республиканың 27 еңел һәм туҡыу сәнәғәте предприятиеһында һәм профилле уҡыу йорттарында тәүге профсоюз ойошмалары эшләй.